CELEX: 32013R0510
Language: da
Date: 2013-06-03 00:00:00
Title: Kommissionens forordning (EU) nr. 510/2013 af 3. juni 2013 om ændring af bilag I, II og III til Europa-Parlamentets og Rådets forordning (EF) nr. 1333/2008 for så vidt angår anvendelse af jernoxider og jernhydroxider (E 172), hydroxypropylmethylcellulose (E 464) og polysorbater (E 432-436) til mærkning af visse frugter  EØS-relevant tekst

4.6.2013   
            
            
               DA
            
            
               Den Europæiske Unions Tidende
            
            
               L 150/17
            
         KOMMISSIONENS FORORDNING (EU) Nr. 510/2013
   af 3. juni 2013
   om ændring af bilag I, II og III til Europa-Parlamentets og Rådets forordning (EF) nr. 1333/2008 for så vidt angår anvendelse af jernoxider og jernhydroxider (E 172), hydroxypropylmethylcellulose (E 464) og polysorbater (E 432-436) til mærkning af visse frugter
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 9, stk. 2, artikel 10, stk. 3, og artikel 30, stk. 5, og
   ud fra følgende betragtninger:
   
               (1)
            
            
               I bilag I til forordning (EF) nr. 1333/2008 fastlægges funktionelle grupper af fødevaretilsætningsstoffer i fødevarer og af fødevaretilsætningsstoffer i fødevaretilsætningsstoffer og fødevareenzymer.
            
         
               (2)
            
            
               Når det er nødvendigt som følge af de videnskabelige fremskridt eller den teknologiske udvikling, kan der tilføjes yderligere funktionelle grupper i bilag I til forordning (EF) nr. 1333/2008.
            
         
               (3)
            
            
               Forskning og udvikling har vist, at, når jernoxider og jernhydroxider (E 172) påføres frugters og grøntsagers overflade efter depigmentering af visse dele (f.eks. ved hjælp af laserbehandling), øges kontrasten mellem disse dele og resten af overfladen som følge af interaktion med visse komponenter, der frigives i epidermis. Denne virkning kan anvendes til mærkning af frugter og grøntsager. Der bør derfor tilføjes en ny funktionel gruppe »kontrastforstærkere« i bilag I til forordning (EF) nr. 1333/2008.
            
         
               (4)
            
            
               I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
            
         
               (5)
            
            
               I bilag III til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevaretilsætningsstoffer, fødevareenzymer, fødevarearomaer og næringsstoffer, og deres anvendelsesbetingelser.
            
         
               (6)
            
            
               Disse lister kan ændres i overensstemmelse med den procedure, der er omhandlet i Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2).
            
         
               (7)
            
            
               I henhold til artikel 3, stk. 1, i forordning (EF) nr. 1331/2008 kan EU-listen over fødevaretilsætningsstoffer opdateres på Kommissionens initiativ eller som følge af en ansøgning.
            
         
               (8)
            
            
               Der blev den 8. april 2011 indgivet en ansøgning om tilladelse til at anvende jernoxider og jernhydroxider (E 172) som kontrastforstærker, hydroxypropylmethylcellulose (E 464) som overfladebehandlingsmiddel til ikke sletbar mærkning af visse frugter og polysorbater (E 432-436) som emulgatorer i kontrastforstærkerpræparatet, og ansøgningen er blevet forelagt for medlemsstaterne.
            
         
               (9)
            
            
               Der er udviklet en ny mærkningsteknologi, som anvender en carbondioxidlaser til at ætse oplysninger på friske frugters overflade. Som følge af den direkte depigmentering, der opnås ved hjælp af en laserstråle, udvikler visse fødevarer et tydeligt mærke på overfladen, men dette er ikke tilfældet for alle fødevarer. Der er derfor et teknologisk behov for at anvende jernoxider og jernhydroxider (E 172) som kontrastforstærker, hydroxypropylmethylcellulose (E 464) som overfladebehandlingsmiddel og polysorbater (E 432-436) som emulgatorer i kontrastforstærkerpræparatet for at forbedre kontrasten og muliggøre ikke sletbar mærkning af visse frugter. Jernoxider og jernhydroxider (E 172) giver tilstrækkelig kontrast mellem de mærkede dele og resten af frugtens overflade, hydroxypropylmethylcellulose (E 464) danner en tynd beskyttende hinde over de mærkede dele, og polysorbater (E 432-436) sikrer en homogen fordeling af indholdet i fødevaretilsætningsstofpræparatet på de mærkede dele af fødevarer.
            
         
               (10)
            
            
               Anvendelsen af fødevaretilsætningsstoffer bør være til gavn for forbrugeren. Den nye mærkningsteknologi kan anvendes til at gentage alle eller nogle af de obligatoriske angivelser, som kræves i henhold til EU-lovgivningen eller medlemsstaternes lovgivning. Forbrugerne kan desuden få gavn af anvendelsen af den nye mærkningsteknologi, når oplysninger om varemærke og produktionsmetode gives på frivillig basis.
            
         
               (11)
            
            
               Den nye ikke sletbare mærkningsteknologi udgør endvidere et alternativ til de aftagelige, klæbende etiketter, som i øjeblikket anvendes, og begrænser risikoen for at miste, sammenblande eller bytte om på fødevarer og gør det derfor lettere at transportere og opbevare de pågældende frugter. Det kan derfor også være nyttigt at angive PLU-koden (et identifikationsnummer, der anvendes af fødevarevirksomhedsledere til at lette kontrollen af udgående produkter og kontrollen af lagerbeholdningen), QR-koden (matrix-stregkode, der gør det muligt at scanne kodet information ved høj hastighed) og en stregkode. Det bør derfor også være muligt at give denne type information på visse frugter.
            
         
               (12)
            
            
               Jernoxider og jernhydroxider (E 172), hydroxypropylmethylcellulose (E 464) og polysorbater (E 432-436) skal anvendes i små mængder og kun på frugtens overflade og forventes ikke at trænge væsentligt gennem overfladen. Det er grunden til, at denne behandling af frugt, hvis skal ikke normalt indtages, ikke kan få virkninger for menneskers sundhed. Det bør derfor kun være tilladt at anvende jernoxider og jernhydroxider (E 172) og hydroxypropylmethylcellulose (E 464) til mærkning af citrusfrugter, meloner og granatæbler og at anvende polysorbater (E 432-436) i kontrastforstærkerpræparatet.
            
         
               (13)
            
            
               Jernoxider og jernhydroxider (E 172) blev senest evalueret af Den Videnskabelige Komité for Levnedsmidler i 1975 (3). Det blev påvist, at kun 1 % af jernoxiderne og jernhydroxiderne sandsynligvis vil blive opløst i menneskets mavetarmkanal, og Komitéen har derfor fastsat et acceptabelt dagligt indtag uden at angive en øvre grænse. Hydroxypropylmethylcellulose (E 464) blev senest evalueret af Den Videnskabelige Komité for Levnedsmidler i 1992 (4). Fem af de modificerede celluloser set som gruppe fik tildelt et »ikke specificeret« acceptabelt dagligt indtag. I 1983 fik gruppen af polysorbater (E 432-436) tildelt et acceptabelt dagligt indtag på 10 mg/kg legemsvægt pr. dag af komitéen (5). I beretningen fra Kommissionen om indtagelse af tilsætningsstoffer i levnedsmidler i Den Europæiske Union (6) konkluderede man, at det for polysorbater (E 432-436) muligvis er nødvendigt med en mere realistisk vurdering af indtaget baseret på fødevaretilsætningsstoffernes faktiske anvendelsesniveau. Den Europæiske Fødevaresikkerhedsautoritet forventes at udføre denne vurdering af indtaget i forbindelse med genevalueringen af polysorbater (E 432-436) inden udgangen af 2016 ifølge Kommissionens forordning (EU) nr. 257/2010 (7). Indtil da bør kun ubetydelige bidragydere til det samlede indtag af de pågældende stoffer undersøges med henblik på en eventuel udvidelse af anvendelsen.
            
         
               (14)
            
            
               I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet, inden den opdaterer EU-listerne over fødevaretilsætningsstoffer i bilag II og III til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom tilladelsen til at anvende jernoxider og jernhydroxider (E 172) samt hydroxypropylmethylcellulose (E 464) til mærkning af citrusfrugter, meloner og granatæbler og til at anvende polysorbater (E 432-436) i kontrastforstærkerpræparatet udgør en opdatering af disse lister, der ikke kan få virkninger for menneskers sundhed, er det ikke nødvendigt at indhente en udtalelse fra Den Europæiske Fødevaresikkerhedsautoritet.
            
         
               (15)
            
            
               I henhold til overgangsbestemmelserne i Kommissionens forordning (EU) nr. 1129/2011 af 11. november 2011 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår fastlæggelse af en EU-liste over fødevaretilsætningsstoffer (8) anvendes bilag II om fastlæggelse af en EU-liste over fødevaretilsætningsstoffer, der er godkendt til anvendelse i fødevarer, og om fastlæggelse af anvendelsesbetingelserne fra den 1. juni 2013. For at tillade anvendelse af jernoxider og jernhydroxider (E 172) samt hydroxypropylmethylcellulose (E 464) til mærkning af visse frugter inden den dato bør der fastsættes en tidligere dato for anvendelse af nævnte fødevaretilsætningsstoffer.
            
         
               (16)
            
            
               Bilag I, II og III til forordning (EF) nr. 1333/2008 bør derfor ændres i overensstemmelse hermed.
            
         
               (17)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne —
            
         VEDTAGET DENNE FORORDNING:
   Artikel 1
   Bilag I, II og III til forordning (EF) nr. 1333/2008 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 3. juni 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 354 af 31.12.2008, s. 16.
   
      (2)  EUT L 354 af 31.12.2008, s. 1.
   
      (3)  http://ec.europa.eu/food/fs/sc/scf/reports/scf_reports_01.pdf.
   
      (4)  http://ec.europa.eu/food/fs/sc/scf/reports/scf_reports_32.pdf.
   
      (5)  http://ec.europa.eu/food/fs/sc/scf/reports/scf_reports_15.pdf.
   
      (6)  KOM(2001) 542 endelig.
   
      (7)  EUT L 80 af 26.3.2010, s. 19.
   
      (8)  EUT L 295 af 12.11.2011, s. 1.
   
      BILAG
      I forordning (EF) nr. 1333/2008 foretages følgende ændringer:
      
                  1)
               
               
                  I bilag I tilføjes følgende som punkt 27:
                  »27.   »Kontrastforstærkere«: stoffer, der, når de påføres frugters eller grøntsagers overflade efter depigmentering af forud fastsatte dele (f.eks. ved hjælp af laserbehandling), anvendes til at tydeliggøre disse dele i forhold til resten af overfladen og give farve som følge af interaktion med visse komponenter i epidermis.«
               
            
                  2)
               
               
                  I bilag II foretages følgende ændringer:
                  
                              a)
                           
                           
                              I del B, punkt 3. »Andre tilsætningsstoffer end farvestoffer og sødestoffer« indsættes følgende efter E 170:
                              
                                          »E 172
                                       
                                       
                                          Jernoxider og jernhydroxider«
                                       
                                    
                        
                              b)
                           
                           
                              I del E, under fødevarekategori 04.1.1 »Hele friske frugter og grøntsager« foretages følgende ændringer:
                              
                                          i)
                                       
                                       
                                          Følgende oplysninger vedrørende E 172 indsættes efter oplysningerne vedrørende E 200-203:
                                          
                                                       
                                                   
                                                   
                                                      »E 172
                                                   
                                                   
                                                      Jernoxider og jernhydroxider
                                                   
                                                   
                                                      6
                                                   
                                                   
                                                       
                                                   
                                                   
                                                      Kun som kontrastforstærker til mærkning af citrusfrugter, meloner og granatæbler med henblik på at:
                                                      
                                                                  —
                                                               
                                                               
                                                                  gentage alle eller nogle af de obligatoriske angivelser, som kræves i henhold til EU-lovgivningen og/eller national lovgivning
                                                                  og/eller
                                                               
                                                            
                                                                  —
                                                               
                                                               
                                                                  tilvejebringe oplysninger på frivillig basis om varemærke, produktionsmetode, PLU-kode, QR-kode og/eller stregkode
                                                               
                                                            
                                                   
                                                      Gælder:
                                                      Fra den 24. juni 2013«
                                                   
                                                
                                    
                                          ii)
                                       
                                       
                                          Følgende oplysninger vedrørende E 464 indsættes efter E 445:
                                          
                                                       
                                                   
                                                   
                                                      »E 464
                                                   
                                                   
                                                      Hydroxypropylmethyl-cellulose
                                                   
                                                   
                                                      10
                                                   
                                                   
                                                       
                                                   
                                                   
                                                      Kun til citrusfrugter, meloner og granatæbler med henblik på at:
                                                      
                                                                  —
                                                               
                                                               
                                                                  gentage alle eller nogle af de obligatoriske angivelser, som kræves i henhold til EU-lovgivningen og/eller national lovgivning
                                                                  og/eller
                                                               
                                                            
                                                                  —
                                                               
                                                               
                                                                  tilvejebringe oplysninger på frivillig basis om varemærke, produktionsmetode, PLU-kode, QR-kode og/eller stregkode
                                                               
                                                            
                                                   
                                                      Gælder:
                                                      Fra den 24. juni 2013«
                                                   
                                                
                                    
                        
            
                  3)
               
               
                  I del 2 i bilag III affattes angivelsen vedrørende E 432–E 436 således:
                  
                              »E 432–E 436
                           
                           
                              Polysorbater
                           
                           
                              
                                 quantum satis
                              
                           
                           
                              Præparater af farvestoffer, kontrastforstærkere, fedtopløselige antioxidanter og overfladebehandlingsmidler til frugt«